
URDHËR

Nr. 133, datë 26.9.2025
PËR MIRATIMIN E RREGULLORES “PËR PËRCAKTIMIN E PROCEDURËS PËR SHPALLJEN DHE PËRZGJEDHJEN E ANËTARËVE NË KËSHILLAT MBIKËQYRËS TË SHOQËRIVE TREGTARE STRATEGJIKE DHE JOSTRATEGJIKE TË MINISTRISË SË INFRASTRUKTURËS DHE ENERGJISË”

Bazuar në pikën 4, të nenit 102 të Kushtetutës së Republikës së Shqipërisë; të ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar; të vendimit të Këshillit të Ministrave nr. 570, datë 3.10.2018, “Për këshillat mbikëqyrës të shoqërive tregtare shtetërore”, të ndryshuar; të vendimit të Këshillit të Ministrave nr. 621, datë 10.10.2024, “Për miratimin e dokumentit të politikës ‘Agjenda Kombëtare e Reformave 2024–2027’, në kuadër të instrumentit të Bashkimit Evropian ‘Faciliteti për reforma dhe rritje për Ballkanin Perëndimor’”, 

URDHËROJ:

1. Miratimin e rregullores “Për përcaktimin e procedurës për shpalljen dhe përzgjedhjen e anëtarëve në këshillat mbikëqyrës të shoqërive tregtare strategjike dhe jostrategjike të Ministrisë së Infrastrukturës dhe Energjisë”, sipas tekstit bashkëlidhur këtij urdhri.

2. Ngarkohet Drejtoria e Miradministrimit të Burimeve Njerëzore, Aseteve dhe Shërbimeve në Ministrinë e Infrastrukturës dhe Energjisë, për ndjekjen dhe zbatimin e këtij urdhri.

Ky urdhër hyn në fuqi menjëherë dhe botohet në Fletoren Zyrtare.

 ZËVENDËSKRYEMINISTËR

DHE MINISTËR I INFRASTRUKTURËS 

DHE ENERGJISË

Belinda Balluku

RREGULLORE

PËR PËRCAKTIMIN E PROCEDURËS PËR SHPALLJEN DHE PËRZGJEDHJEN E ANËTARËVE NË KËSHILLAT MBIKËQYRËS TË SHOQËRIVE TREGTARE STRATEGJIKE DHE JOSTRATEGJIKE TË MINISTRISË SË INFRASTRUKTURËS DHE ENERGJISË

Neni 1

Objekti

Objekti i kësaj rregulloreje është përcaktimi i procedurës për shpalljen dhe përzgjedhjen e anëtarëve në këshillat mbikëqyrës të shoqërive tregtare në pronësi dhe administrim të Ministrisë së Infrastrukturës dhe Energjisë.

Neni 2

Parimet e përgjithshme

Përzgjedhja e anëtarëve të këshillit mbikëqyrës bëhet sipas një procedure të bazuar në parimin e mosdiskriminimit, meritës, transparencës dhe profesionalizmit. 

Neni 3

Ndjekja e procesit

Drejtoria e Miradministrimit të Burimeve Njerëzore, Aseteve dhe Shërbimeve në Ministrinë e Infrastrukturës dhe Energjisë ndjek procesin e shpalljes dhe të kualifikimit të anëtarëve të këshillit mbikëqyrës.
Neni 4

Publikimi i thirrjes 

Me urdhër të ministrit të Infrastrukturës dhe Energjisë, Drejtoria e Miradministrimit të Burimeve Njerëzore, Aseteve dhe Shërbimeve, shpall thirrjen për paraqitjen e shprehjes së interesit për pozicionin/et vakante në Këshillin Mbikëqyrës.

Thirrja publikohet në faqen zyrtare të Ministrisë së Infrastrukturës dhe Energjisë.

Në rast të mungesës së konkurrencës apo moskualifikimit të asnjë prej kandidatëve, procedura e publikimit të thirrjes përsëritet. 

Neni 5

Kriteret për përzgjedhjen e anëtarit të këshillit mbikëqyrës
Kandidati për anëtar në këshillin mbikëqyrës, paraqet pranë Ministrisë dokumentacionin si vijon:

a) kopje të mjetit të identifikimit;

b) jetëshkrimin;

c) kopje të njehsuar me origjinalin të diplomës së nivelit “Master i shkencave” apo “Master profesional”, të përfituar në fund të studimeve të ciklit të dytë, me 120 kredite dhe me kohëzgjatje normale 2 vite akademike;
ç) vërtetim që për të nuk është marrë masë disiplinore për largim nga puna, që nuk është shuar sipas legjislacionit në fuqi;

d) kopje të librezës së punës të njehsuar me origjinalin; 

dh) dëshmi penaliteti;

e) vërtetim mjekësor që është i aftë për punë; 

ë) vetëdeklarim se nuk gjendet në konflikt interesi me detyrën, në përputhje me detyrimet e legjislacionit në fuqi. 

Neni 6

Procedura e verifikimit dhe e përzgjedhjes

Kandidatët përcjellin dokumentacionin zyrtarisht pranë Drejtorisë së Miradministrimit të Burimeve Njerëzore, Aseteve dhe Shërbimeve, brenda një afati prej 5 (pesë) ditëve pune nga data e shpalljes së thirrjes.

Struktura përgjegjëse për burimet njerëzore në Drejtorinë e Miradministrimit të Burimeve Njerëzore, Aseteve dhe Shërbimeve, verifikon brenda 2 (dy) ditëve pune nga paraqitja e dokumentacionit, nëse kandidatët plotësojnë kriteret e përcaktuara në nenin 5 të kësaj rregulloreje. 

Nëse struktura përgjegjëse për burimet njerëzore konstaton se dokumentacioni i paraqitur ka mangësi, e njofton kandidatin në rrugë elektronike për plotësimin e tyre brenda një afati prej 2 (dy) ditë pune. 
Pas shqyrtimit të dokumentacionit, struktura përgjegjëse harton dhe përcjell pranë ministrit listën e kandidaturave dhe një relacion përmbledhës për secilin kandidat.

Ministri përzgjedh kandidatët fitues nga lista e paraqitur nga struktura përgjegjëse për burimet njerëzore. 

Neni 7

Njoftimi i kandidatit fitues

Kandidatët fitues njoftohen me shkrim dhe shpallen në faqen zyrtare të Ministrisë së Infrastrukturës dhe Energjisë.


